## Rješenje kojim se Trgovačkom društvu Bina-Istra d.d. Pula, odobrava prospekt o izdavanju do 305.000 redovnih dionica na ime, privatnom ponudom, ukupne vrijednosti do najviše 30.500.000,0 kuna pojedinačne nominalne vrijednosti 100,00 kuna po dionici

### NN 109/2006 (6.10.2006.), Rješenje kojim se Trgovačkom društvu Bina-Istra d.d. Pula, odobrava prospekt o izdavanju do 305.000 redovnih dionica na ime, privatnom ponudom, ukupne vrijednosti do najviše 30.500.000,0 kuna pojedinačne nominalne vrijednosti 100,00 kuna po dionici

# HRVATSKA AGENCIJA ZA NADZOR FINANCIJSKIH USLUGA

**2437**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) te članka 22. stavak 4. Zakona o tržištu vrijednosnih papira
(»Narodne novine« br 84/02), temeljem zahtjeva društva BINA – ISTRA d.d., Pula,
Giardini 2, zastupanog po Ivi Tokić, odvjetnici Odvjetničkog društva Porobija &
Porobija iz Zagreba, Iblerov trg 10/VII, za odobrenje prospekta o izdavanju
dionica privatnom ponudom, Uprava Hrvatske agencije za nadzor financijskih
usluga je na sjednici održanoj 28. rujna 2006. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu BINA – ISTRA d.d., Pula, Giardini 2, odobrava se prospekt
o izdavanju do 305.000 redovnih dionica na ime, privatnom ponudom, ukupne
vrijednosti do najviše 30.500.000,00 kuna, pojedinačne nominalne vrijednosti
100,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

Trgovačko društvo BINA – ISTRA d.d., Pula, Giardini 2, zastupano po Ivi Tokić,
odvjetnici Odvjetničkog društva Porobija & Porobija iz Zagreba, Iblerov trg
10/VII, podnijelo je Hrvatskoj agenciji za nadzor financijskih usluga (u
daljnjem tekstu: Agencija), 6. rujna 2006. godine zahtjev za odobrenje Prospekta
o izdavanju redovnih dionica privatnom ponudom i dokumentaciju, sukladno Zakonu
o tržištu vrijednosnih papira (u daljnjem tekstu: Zakon) i Pravilniku o sadržaju
zahtjeva i prilozima za odobrenje prospekta i skraćenom prospektu (»Narodne
novine«, broj 118/03, u daljnjem tekstu: Pravilnik).
U postupku je utvrđeno da je generalni direktor društva BINA – ISTRA d.d., Pula,
Giardini 2, 24. kolovoza 2006. godine, donio Odluku o povećanju temeljnog
kapitala društva (odobreni temeljni kapital) i izdavanju dionica privatnom
ponudom, koju je odobrio Nadzorni odbor društva, svojom Odlukom od 29. kolovoza
2006. godine.
Sukladno navedenoj Odluci, temeljni kapital društva povećat će se sa iznosa od
227.199.300,00 kuna, za iznos od najviše 30.500.000,00 kuna, izdavanjem do
305.000 redovnih dionica na ime, u nematerijaliziranom obliku, privatnom
ponudom, ulaganjem u novcu.
Prema navedenoj Odluci, postojeći dioničari društva imaju pravo prvenstva upisa
novih dionica, u dijelu koji odgovara njihovom udjelu u temeljnom kapitalu prije
njegova povećanja. Uprava društva pozvat će dioničare da izvrše upis i uplatu
dionica u roku od najviše 30 dana od dana konačnosti rješenja Agencije o
odobrenju prospekta, a razdoblje za upis i uplatu dionica će trajati 7 dana od
dana dostave prospekta dioničarima.
Predmetno izdanje smatrat će se uspješnim ukoliko u odobrenom roku za upis i
uplatu dionica bude upisano i uplaćeno najmanje 90% ukupnog iznosa izdanja.
Trgovačko društvo BINA – ISTRA d.d., Pula, Giardini 2, uplatilo je naknadu i
administrativnu pristojbu, sukladno Pravilniku o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« br. 45/96).
Ocjenjujući utvrđeno činjenično stanje, Agencija utvrđuje da su zahtjevu za
odobrenje Prospekta o izdavanju redovnih dionica društva BINA – ISTRA d.d.,
Pula, Giardini 2, privatnom ponudom, od 6. rujna 2006. godine, priloženi svi
prilozi propisani Zakonom i Pravilnikom te da podneseni Prospekt sadrži sve
podatke u skladu s odredbom članka 21. Zakona.
Stoga su ispunjeni uvjeti za odobrenje podnesenog Prospekta te je, sukladno
odredbi članka 22. stavka 4. Zakona, riješeno kao u izreci.
Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/27
Urbroj: 326-111/06-2
Zagreb, 28. rujna 2006.

Predsjednik Uprave
**Ante Samodol**, v. r.

Rješenje, NN 109/2006-2437
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)